IN NOMINE SANCTE ET INDIVIDUE TRINITATIS. Ego Godefridus, Dei gratia Lingonensis episcopus, notum facio tam futuris quam presentibus quod Guillelmus, comes Nivernensis, dedit Deo et Beate Marie Pontiniacensi et fratribus ibidem Deo servientibus, quicquid habebat vel alius ab eo tenebat apud Sanctam Porchariam, tam in silvis quam in planis et aquis, libere et absque ulla retentione perpetuo possidendum. Me autem, quia de feodo nostro erat, rogavit ut hoc donum concederem; itaque hoc donum eisdem fratribus concedo. Concedo etiam quicquid in eadem villa de Sancta Porcharia et circa grangiam de Buinione de feodo nostro ipsi monachi tenebant. Et ut hec rata et inconcussa in posterum habeantur, sigilli nostri impressione cum testium annotatione munimus. Testes sunt: Rainaudus monachus, Arnaudus canonichus et decanus Lingonensis, Ulricus clericus de Lenniacho, Arenbertus conversus. Actum anno Incarnationis dominicae Mº Cº Lº IIIº.